# ஜாக் நிக்கல்சன்

## ஆரம்ப வாழ்க்கை

நியூயார்க் நகரத்தில் உள்ள செயிண்ட் வின்செண்ட் மருத்துவமனையில், ஜூன் ஃபிரான்செஸ் நிக்கல்சன் (மேடை பெயர் ஜூன் நில்சன்) என்கிற துணைநடிகைக்கு மகனாய் நிக்கல்சன் பிறந்தார். ஆறு மாதங்களுக்கு முன்னர் தான் மேரிலாண்டில் உள்ள எல்க்டன் என்ற இடத்தில் அக்டோபர் 16, 1936 இல் ஜூன் இத்தாலிய அமெரிக்க துணைநடிகரான டோனால்டு ஃபர்சிலோவை (மேடைப் பெயர் டோனால்டு ரோஸ்) திருமணம் செய்து கொண்டிருந்தார். எல்க்டன் “அவசர”த் திருமணங்களுக்கு பெயர்போன நகரமாய் இருந்தது. ஃபர்சிலோ ஏற்கனவே திருமணமானவர் என்றாலும் குழந்தையைப் பார்த்துக் கொள்ள அவர் சம்மதித்தார். ஆனால் முக்கியமாய் ஜூன் நடன வாழ்க்கையை தொடர வசதியாக தானே குழந்தையை வளர்த்துக் கொள்வதாக ஜூனின் தாய் ஈதெல் தொடர்ந்து வலியுறுத்தினார். தான் தான் நிக்கல்சனின் தந்தை என்றும் ஜூனை திருமணம் செய்ததன் மூலம் இருதாரம் புரிந்து கொண்டதாகவும் டோனால்டு ஃபர்சிலோ கூறினார் என்றாலும் கூட, *ஜேக்’ஸ் லைஃப்* வாழ்க்கை வரலாற்றில் பேட்ரிக் மெக்கில்லிகன், ஜூனின் மேலாளராய் இருந்த லாட்வியாவில் பிறந்த எடி கிங் (இயற்பெயர் எட்கர் எ.கிறிஸ்ஃபெல்ட்) தான் தந்தையாக இருக்கலாம் என்று உறுதிபடக் கூறினார். நிக்கல்சனுக்கு தனது தந்தை யார் என உறுதியாய் தெரிந்திருக்கவில்லை என்று மற்ற ஆதாரங்களும் கூறுகின்றன. நிக்கல்சனின் தாய் ஐரிஷ், ஆங்கிலேய, மற்றும் டச்சு வம்சாவளியைச் சேர்ந்தவர்,  
தாத்தா ஜான் ஜோசப் நிக்கல்சன் (நியூ ஜெர்சியின், மனாஸ்குவான் பகுதியில் பல்பொருள் அங்காடியில் பொருட்களை அலங்காரமாய் அடுக்கி வைக்கும் வேலையைச் செய்து கொண்டிருந்தார்) மற்றும் பாட்டி ஈதெல் மே ரோட்ஸ் (மனாஸ்குவான் பகுதியில் ஒரு தலையலங்கார கலைஞராகவும், அழகுக் கலைஞராகவும் ஆரம்பநிலை நடிகையாகவும் இருந்தார்) ஆகியோர் தான் தன் பெற்றோர் என்று நம்பிய நிலையில் நிக்கல்சன் வளர்ந்தார். தனது “பெற்றோர்” உண்மையில் தனது தாத்தா பாட்டி என்றும் தான் அக்கா என்று கருதியவர் தான் உண்மையில் தனது தாய் என்றும் 1974 ஆம் ஆண்டில் தான் நிக்கல்சனுக்கு தெரியவந்தது. நிக்கல்சன் தொடர்பான கட்டுரை ஒன்றை *டைம்* இதழுக்காக தயாரித்துக் கொண்டிருந்த ஒரு செய்தியாளர் தான் இந்த விவரத்தை அவருக்குக் கூறினார். இந்த சமயத்திற்குள்ளாக, அவரது தாய் பாட்டி இருவருமே இறந்து விட்டிருந்தனர் (முறையே 1963 மற்றும் 1970 ஆம் ஆண்டுகளில்). தனது தந்தை யார் என்றே தனக்கு தெரியாது என்று நிக்கல்சன் கூறியிருக்கிறார், “ஈதெல் மற்றும் ஜூனுக்குத் தான் தெரியும். ஆனால் அவர்கள் யாருக்கும் சொன்னது கிடையாது”. அருகிலுள்ள மனாஸ்குவான் உயர்நிலைப் பள்ளியில் படித்த நிக் - உயர்நிலைப் பள்ளி நண்பர்கள் இவரை இப்பெயரில் தான் அழைத்தனர் - 1954 ஆம் ஆண்டு வாக்கில் “வகுப்பு கோமாளி” என தேர்ந்தெடுக்கப்பட்டார். அவருக்கு மரியாதை அளிக்கும் விதமாய் ஒரு தியேட்டர் மற்றும் நாடக விருதுக்கு அவரது பெயரிடப்பட்டுள்ளது. 2004 ஆம் ஆண்டில், நிக்கல்சன் 50 ஆண்டு உயர்நிலைப் பள்ளி மாணவர்கள் மறுசந்திப்பு நிகழ்ச்சியில் தனது அத்தை லோரெய்ன் உடன் கலந்து கொண்டார்.  
இவரது சினிமா அறிமுகம் 1958 ஆம் ஆண்டில் குறைந்த செலவில் எடுக்கப்பட்ட இளைஞர் படமான *தி க்ரை பேபி கில்லர்* படத்தில் பிரதான பாத்திரத்தில் நடித்ததன் மூலம் நிகழ்ந்தது. அடுத்து வந்த பதினாண்டு காலத்தில், அந்த படத்தின் தயாரிப்பாளரான ரோஜர் கார்மென் உடன் நிக்கல்சன் ஒத்துழைப்புடன் பணியாற்றினார். கார்மன் பல சந்தர்ப்பங்களில் நிக்கல்சனை இயக்கியிருக்கிறார். இதில் குறிப்பிடத்தக்கவையாக தன்னைத் துன்புறுத்தி இன்பம் காணும் பல் நோயாளியாக (வில்ஃபர் ஃபோர்ஸ்) நடித்த *தி லிட்டில் ஷாப் ஆஃப் ஹாரர்ஸ்* , மற்றும் *தி ராவன்* , *தி டெரர்* மற்றும் *தி செயிண்ட் வாலண்டைன்’ஸ் டே மாசகர்* ஆகிய படங்களைக் குறிப்பிடலாம். இயக்குநர் மோண்டி ஹெல்மேன் உடனும் இவர் தொடர்ந்து பணியாற்றியிருந்தார். இரண்டு குறைந்த பட்ஜெட் படங்கள் (*ரைட் இன் தி வேர்ல்விண்ட்* , *தி ஷூட்டிங்* ) இதில் குறிப்பிடத்தக்கவையாய் அமைந்தன. இவை ஆரம்பத்தில் அமெரிக்க திரைப்பட விநியோகஸ்தர்களிடம் எந்த எதிர்பார்ப்பையும் உருவாக்கத் தவறின என்றாலும் பிரான்சில் கலைத் திரைப்பட வட்டாரங்களில் இது ஒரு வழிமுறைப் படமாக ஆனதையடுத்து தொலைக்காட்சிக்கு பின்னர் விற்கப்பட்டது.